Intervju “GLAS JAVNOSTI”

SONJA PETROVIĆ NAJBOLJA MLADA KOŠARKAŠICA EVROPE

SRBIJA NA PRVOM MESTU

U mojoj familiji patriotizam je veoma izražen, sa 19 godina imam skoro 100 odigranih utakmica
za naciomalne selekcije.

Glasovima košarkaških stručnjaka i navijača širom Starog kontinenta, Sonja Petrović izabrana je za najbolju mladu igračicu Evrope za 2007. godinu. Laskavo priznanje 19-godišnjoj srpskoj reprezentativki došlo je posle izuzetno uspešne sezone, u kojoj je osvojila zlato sa juniorkama do 18 godina na EP u Novom Sadu i bronzu za juniorke do 19 godina na SP u Bratislavi, a bila je i član seniorske reprezentacije na EP u Italiji.
Treniram košarku 12 godina, u zadnjih pet godina igram oko 120 utakmica godišnje. Ovo je samo znak da to drugi vide, vrednuju i znaju da cene - kaže Sonja, članica francuskog Burže Basketa u intervjuu za Glas javnosti.

Minulog leta si nastupala za dve mlađe selekcije i za seniorsku. Da li ćeš i ove godine, pored seniorske reprezentacije nastupati za mladu selekciju na EP?

To je upravo rešeno, kada su seniorke izvukle kvalifikacionu grupu sa samo četiri tima. Igraću na oba takmičenja.

Na početku šampionata za juniorke u Slovačkoj, Sonja je doživela povredu, ali se posle uspešnog lečenja u Beogradu vratila da u finišu pomogne drugaricama. Za vrlo kratko vreme prešla je kolima nekoliko hiljada kilometara i još jednom pokazala stav prema nacionalnom dresu. Otkud tolika energija?

U mojoj familiji srpstvo je na prvom mestu, sa 19 godina imam skoro 100 odigranih utakmica za nacionalnu selekciju Srbije. 

VOLIM DA SPAVAM

Kako provodiš slobodno vreme?

Veoma mnogo spavam, pored engleskog i španskog jezika sada učim i francuski. Dosta vremena posvećujem prijateljima, evo sada su mi u Burž došli drugovi iz odeljenja.

Završavaš srednju školu, da li planiraš da studiraš?

Obavezno. U mojoj familiji ne postoji niko ko nije završio fakultet. Košarka mi je ljubav, ali školovanje se podrazumeva kao obaveza.

Omiljena knjiga, film i muzička grupa?

Knjiga "Poslednja kineska carica", film "Gospodar prstenova", grupa "The crenberries".

Zajedno sa Jelenom Milovanović, Majom Miljković i drugim igračicama činiš jednu od najperspektivnijih generacija. Da li veruješ da srpska ženska košarka može doći do medalja na narednim velikim takmičenjima?

Mislim da ćemo na EP za mlade do 20 godina u Italiji osvojiti sigurno medalju. Što se tiče seniorske reprezentacije, ona se stvara i želimo prvo da prođemo kvalifikacije. Verujem da će selektor Jovica Antonić okupiti sve igračice i da ćemo biti jak sastav.

Koliko ti u karijeri pomaže činjenica da je tvoj otac Rade poznati košarkaški radnik?

On mi je bio trener šest godina. Ne pomaže mi to što je poznat, već to što veoma mnogo zna o košarci.

Kako preživljavaš poraze, a kako doživljavaš pobede?

Od poraza poludim i tada mi sve smeta. Najteži poraz je u finalu juniorskog Evrope od Španije. Iako sam bila MVP šampionata, na postolju za medalje, plakala sam od muke. Najlepša pobeda je uvek ona poslednja.

Da li planiraš da jednog dana zaigraš u ženskoj NBA? Da li imaš uzora među igračima?

Mislim da ?u jednu ili dve sezone odigrati u ženskoj NBA tek da vidim kako je tamo jer već sada igram sa mnogo igračica koje tamo igraju. Igrač uzor mi je Dejan Bodiroga, s tim što sam ja više ol-raund igrač.

Koji moto te vodi kroz život?

Sve što me ne ubija i ne slama, to me ojačava.
